Iată cele mai importante 5 știri din comerțul electronic din ultimele 7 zile. Dacă ați găsit zilele acestea alte informații care merită distribuite, trimiteți-ne un email la adresa echipa@gpec.ro sau lăsați un comentariu la finalul articolului. Vă mulțumim!

Banii grecilor rămân în Grecia

Grecii nu mai au acces la magazinele online și serviciile internaționale (de exemplu, Amazon.com, App Store, PayPal și altele). Guvernul grec a impus săptămâna trecută „controale de capital” menite să-i împiedice pe greci să cheltuie banii în afara țării. Practic, nu se mai pot face plăți pentru servicii online internaționale folosind cărți de credit grecești. Site-uri precum Zerofund.org îi ajută însă pe investitori să-și continue afacerile.

Citește totul la Digi24

E oficial: OUG 34/2014 a fost adoptată

Legea pentru aprobarea OUG 34/2014 a fost promulgată pe 19 iunie 2015 și publicată în Monitorul Oficial 449 din 23 iunie 2015. Acest proiect de lege a fost adoptat de Senat pe 30 septembrie 2014 și aprobat de Camera Deputaților pe 27 mai 2015. Față de versiunea inițială, sunt foarte puține modificări, irelevante pentru funcționarea comerțului electronic în România de până acum.

Toate explicațiile sunt pe blog-ul TRUSTED

Românul meu cheltuitooor…

Românii au cheltuit mai mulţi bani în perioada ianuarie-mai 2015. Consumul a crescut în primele cinci luni ale anului cu 4,3% în serie ajustată, motorul principal fiind comerţul online, unde achiziţiile au crescut în aceeaşi periodă cu 21,5%. Cel mai mult s-a cheltuit pe alimente și haine; a scăzut achiziția de medicamente, cosmetice și parfumuri.

Cifrele și informațiile sunt la Ziarul Financiar

Prețuri lăsate la scăzut în coș

Mai mult de jumătate dintre consumatori lasă produse în coș, în speranța că vor scădea prețurile, reiese dintr-un studiu realizat de Shop+, unitatea de retail a agenției globale Mindshare North America. Aprox. 70% din generația tânără și 59% dintre cei mai în vârstă caută online coduri de reducere înainte să cumpere ceva. Cercetarea a fost realizată pe 1.000 de persoane din SUA.

Citiți articolul integral la Internet Retailer

Mamele insomniace cumpără online

Site-ul Diapers.com a fost adaptat în așa fel încât să fie folosit cu o singură mână, după ce s-a constatat că au crescut vânzările de pe mobile. În cealaltă mână, mama ține copilul. Din moment ce nu prea pot dormi, se pare că mamele au tendința să cumpere mai mult online în timpul nopții. Nu știm cât de etică este exploatarea acestui segment de cumpărători de către magazinele online…

Articolul integral este de citit la The Atlantic